ભારતના કોચ હરેન્દ્ર સિંહ માટે પણ આ ગૌરવની પળ એટલા માટે બની કારણ કે તેમની નિયુક્તિ પછી ભારતની મહિલા ટીમની આ પહેલી જ સ્પર્ધા હતી, જેમાં તેઓએ ખેલાડીઓનો શ્રેષ્ઠ દેખાવ બહાર લાવવામાં સફળતા હાંસલ કરી હતી. હરેન્દ્ર સિંહે ભારતીય મહિલા હોકી ટીમમાં જીતનો જુસ્સો જગાવ્યો સાથે સાથે ખેલાડીઓને હારના તનાવમાંથી બહાર આવીને શ્રેષ્ઠ દેખાવ કરવા માટે પ્રોત્સાહિત કર્યા. ફિયરલૅસ હોકી એટલે કે કોઈ પણ ભય વિના ૧૦૦ ટકા આત્મવિશ્વાસ સાથે રમો-આ હરેન્દ્ર સિંહના મંત્રને ભારતીય ખેલાડીઓએ આત્મસાત કરી લીધો છે. ભારતની મહિલા હોકી ટીમે હવે પાંખો પસારી છે અને એશિયા પર તો તે છવાઈ પણ ગઈ છે, હવે બધાની નજર આવતા વર્ષે ઈંગ્લેન્ડમાં રમાનારા વર્લ્ડ કપ પર છે, જેમાં ભારત ૨૦૧૦ પછી પહેલી વખત રમવા જઈ રહ્યું છે. ભારત મહિલા હોકી વર્લ્ડ કપમાં ક્યારેય ટોચના ચારમાં સ્થાન મેળવી શક્યું નથી અને હરેન્દ્ર તેમજ ભારતની યુવા ખેલાડીઓની નજર હવે વર્લ્ડ કપની સેમી ફાઈનલ તરફ છે. લક્ષ્ય અશક્ય નથી. ભારતીય મહિલા હોકી નવી જ ઊંચાઈને સર કરવાના ઈરાદા સાથે આગળ વધી ચૂકી છે અને હવે નવું આકાશ આ યુવતીઓને આવકારવા માટે થનગની રહ્યું છે.